Diari Oficial de la Generalitat Valenciana


Sumari del DOGV 3617, del 03-11-1999 (1999/9255)

ORDRE de 28 d'octubre de 1999, de la Conselleria d'Obres Públiques, Urbanisme i Transports, per la qual es regula el procediment per a la realització de l'examen per a l'obtenció del certificat de capacitació professional dels consellers de seguretat per al transport de mercaderies perilloses per carretera, per ferrocarril o per via navegable.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3617

Data del DOGV
:   03-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9255


Data del document
:   28-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * legislació
    * qualificació professional
    * transport de mercaderies perilloses
    * examen
    * seguretat del transport

ORDRE de 28 d'octubre de 1999, de la Conselleria d'Obres Públiques, Urbanisme i Transports, per la qual es regula el procediment per a la realització de l'examen per a l'obtenció del certificat de capacitació professional dels consellers de seguretat per al transport de mercaderies perilloses per carretera, per ferrocarril o per via navegable. [1999/F9255]
  
El capítol V (article 13) de la Llei Orgànica 5/1987, de 30 de juliol, delega en les comunitats autònomes les competències administratives relatives a l'adquisició, l'acreditació i el control de la capacitació professional per a la realització del transport i de les seues activitats auxiliars i complementàries, i l'article 16 subjecta l'exercici de les facultats delegades a les normes legislatives i reglamentàries que dicte l'estat.
  
La Directiva 1996/35/CE, del Consell de la Unió Europea, de 3 de juny de 1996, sobre designació i qualificació professional de consellers de seguretat per al transport per carretera, per ferrocarril o per via navegable de mercaderies perilloses ha sigut incorporada a l'ordenament jurídic espanyol mitjançant el Reial Decret 1.566/1999, de 8 d'octubre, sobre consellers de seguretat per al transport de mercaderies perilloses per carretera, per ferrocarril o per via navegable i d'acord amb allò que s'ha establit en l'article 66.2 de la Llei 16/1987, de 30 de juliol, d'Ordenació dels Transports Terrestres. L'article 5 del citat reial decret estableix que el contingut i l'estructura dels exàmens de capacitació de conseller de seguretat, així com el model de certificat de formació que s'ha d'expedir una vegada superats els exàmens, es determinarà pel Ministeri de Foment, facultat que s'arreplega, amb caràcter general, en la disposició final primera del reial decret.
  
L'Ordre del Ministeri de Foment 21 d'octubre de 1999, sobre capacitació professional dels consellers de seguretat per al transport de mercaderies perilloses per carretera, per ferrocarril o per via navegable, desplega el mencionat reial decret, i regula les modalitats d'examen, les convocatòries i l'estructura dels exercicis i els corresponents certificats. En l'article 3 estableix que la convocatòria dels exàmens correspon a l'òrgan competent de la comunitat autònoma on aquests s'hagen de realitzar, i l'article 4 atribueix al corresponent òrgan de la comunitat autònoma la facultat d'expedició dels certificats d'aptitud.
  
Això fa necessari elaborar l'oportuna norma que regule i adapte en l'àmbit de la Comunitat Autònoma Valenciana el contingut de l'ordre ministerial precitada.
  
Per tot això, i en virtut de l'article 35.e) de la Llei 5/1983, de 30 de desembre, del Govern Valencià, i de l'article 7.4 del Decret 85/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
ORDENE
  
Article 1
  
El compliment del requisit de capacitació professional de conseller de seguretat per al transport de mercaderies perilloses serà reconegut a les persones a favor de les quals l'administració expedisca el corresponent certificat d'aptitud per haver superat l'examen corresponent.
  
S'estableixen les següents modalitats d'examen:
  
- Per a transport per carretera.
  
- Per a transport per ferrocarril.
  
- Per a transport per via navegable.
  
Dins de cada modalitat de transport s'estableixen les especialitats següents:
  
- Classe 1 (matèria i objectes explosius).
  
- Classe 2 (gasos).
  
- Classe 7 (radioactivitat).
  
- Classes 3, 4.1, 4.2, 4.3, 5.1, 5.2, 6.1, 6.2, 8 i 9. Matèries sòlides i líquides contingudes en l'enumeració de cada una de les classes de l'Acord Europeu per al Transport Internacional de Mercaderies Perilloses (ADR).
  
- Matèries líquides inflamables amb els números d'identificació de l'Organització de les Nacions Unides 1202 (gasoil), 1203 (gasolina) i 1223 (querosé).
  
Article 2
  
Per a l'obtenció del certificat de capacitació a què es refereix l'article anterior, serà necessària la superació dels exàmens que a l'efecte, i d'acord amb allò que s'ha previst en l'Ordre de 21 d'octubre de 1999 (BOE número 254, de 23 d'octubre de 1999) del Ministeri de Foment, sobre capacitació professional dels consellers de seguretat per al transport de mercaderies perilloses per carretera, per ferrocarril o per via navegable, es convoquen per l'administració de la Generalitat Valenciana.
  
Article 3
  
Els exàmens a què es refereix l'article anterior es convoquen amb periodicitat semestral i per a tot l'àmbit territorial de la Comunitat Valenciana.
  
El termini per a la presentació de sol·licituds serà de l'1 al 20 de febrer i de l'1 al 20 de setembre de cada any.
  
Article 4
  
Les modalitats, el contingut, l'estructura i la qualificació dels exàmens són els establits en l'Ordre de 21 d'octubre de 1999, del Ministeri de Foment, i versaran sobre el coneixement de les matèries incloses en l'annex del Reial Decret 1.566/1999, de 8 d'octubre, sobre els consellers de seguretat per al transport de mercaderies perilloses per carretera, per ferrocarril o per via navegable (BOE número 251, de 20 d'octubre de 1999).
  
Els exàmens, referits a cada una de les modalitats de transport, constaran de dues proves:
  
La primera consisteix en el desenvolupament de 25 preguntes, o la resposta a 50 preguntes tipus test, amb quatre respostes alternatives, i que versarà sobre les matèries incloses en l'annex del citat Reial Decret 1.566/1999.
  
La segona, en la qual es permetrà la consulta de llibres, apunts o textos, consisteix en la realització d'un estudi o supòsit que, amb referència a l'àmbit de la modalitat del transport i a l'especialitat corresponent, versarà sobre les tasques i les obligacions que ha de realitzar i/o ha de complir el conseller.
  
El temps màxim que podran disposar els aspirants per a la realització de les dues proves serà de dues hores.
  
Cada prova es valorarà de 0 a 100 punts i es considerarà superada quan l'examinand obtinga una puntuació igual o superior a 50. Les respostes errònies no tindran penalització.
  
Els candidats hauran de superar un examen per a cada modalitat de transport ?carretera, ferrocarril o via navegable-, i dins d'aquest, d'acord amb el contingut dels exàmens, podran optar entre examinar-se globalment per a totes les especialitats arreplegades en l'article 1, o de forma separada per a alguna o algunes d'aquestes. En el cas que s'opte per realitzar una prova independent per a alguna o algunes de les especialitats, les proves mantindran el mateix esquema i versaran únicament sobre aquelles matèries que puguen afectar l'especialitat de transport de què es tracte.
  
Article 5
  
El director general de Transports designarà el tribunal, la data, el lloc i l'hora de realització dels exàmens, que es publicaran en el Diari Oficial de la Generalitat Valenciana amb, almenys, 15 dies naturals d'antelació a la realització d'aquests.
  
Article 6
  
El tribunal dels exàmens és únic per a tota la Comunitat Valenciana i estarà constituït per huit membres: el president, sis vocals i un secretari, el qual actuarà amb veu i sense vot, i es podran designar membres suplents dels anteriors.
  
Les proves es realitzaran simultàniament a les ciutats d'Alacant, Castelló de la Plana i València.
  
Article 7
  
Per a poder concórrer a la prova, els sol·licitants hauran de tindre i acreditar la seua residència habitual al territori de la Comunitat Valenciana, excepte els qui, tenint-lo en lloc distint, es troben prestant el servei militar o prestació social substitutòria en aquesta, així com els qui estiguen domiciliats en territori estranger. Aquestes excepcions s'hauran d'acreditar mitjançant certificat original expedit a l'efecte pel cap de la unitat, o justificant d'estar domiciliat en l'estranger respectivament.
  
Es presumirà que la residència habitual de l'aspirant es troba al lloc en què figure el seu domicili en el seu document nacional d'identitat en vigor. Només s'admetrà que el domicili és distint a aquell que apareix en el dit document quan es done alguna de les següents circumstàncies:
  
Que l'aspirant acredite, mitjançant certificat d'empadronament, que ha tingut el seu domicili en lloc distint almenys 185 dies naturals de l'últim any, comptats des del dia d'acabament del termini de presentació de sol·licituds per a concórrer als exercicis.
  
Que l'aspirant acredite que, tot i havent tingut el seu domicili en lloc distint menys de 185 dies de l'últim any, s'ha vist obligat per raons familiars o professionals a canviar la seua residència. Aquesta última circumstància no s'entendrà complida quan es tracte d'una estada temporal en una localitat per a la realització d'una activitat de duració determinada. L'assistència a una universitat, escola o centres docents no implica el trasllat de la residència habitual.
  
Article 8
  
Les sol·licituds per a prendre part en les proves que es convoquen s'hauran de realitzar mitjançant el model que s'adjunta en l'annex d'aquesta ordre. Les sol·licituds s'han de presentar, degudament omplides, a la Direcció General de Transports de la Conselleria d'Obres Públiques, Urbanisme i Transports o en els serveis territorials de Transports de València, Alacant i Castelló. A les sol·licituds s'adjuntarà una fotocòpia del document nacional d'identitat vigent i el justificant del pagament de la taxa per drets d'examen i, si és procedent, pels documents que se citen en l'article anterior.
  
En la sol·licitud s'haurà d'indicar un sol lloc de la Comunitat Valenciana per a assistir a les proves, i no es podrà posteriorment modificar.
  
Article 9
  
Amb un màxim de 12 dies després de l'acabament del termini de sol·licitud, en cada servei territorial de Transports i en els serveis centrals, s'exposaran la llista provisional d'exclosos i admesos als exàmens que es realitzen en la seua corresponent ciutat, amb un termini de 10 dies per a esmenar les errades que hagueren motivat la seua no admissió o presentar les al·legacions que consideren convenients, de conformitat amb l'article 71 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic d'Administracions Públiques i del Procediment Administratiu Comú. Esmenades, si és procedent, les errades o ateses les al·legacions presentades, s'exposaran les llistes definitives a les dependències mencionades almenys 48 hores abans de la realització de les proves de capacitació.
  
Article 10
  
Les llistes provisionals de les persones que superen les proves seran exposades en les mateixes dependències assenyalades en l'article 9, i els examinats disposaran de 10 dies per a presentar les al·legacions que consideren convenients. Ateses les al·legacions presentades i, si és procedent, esmenades les errades detectades, s'exposaran les llistes definitives en cada servei territorial de Transports i en els serveis centrals.
  
Article 11
  
Els corresponents certificats de capacitació seran expedits per la Conselleria d'Obres Públiques, Urbanisme i Transports a les persones que superen el corresponent examen de capacitació i que figuren com a tals en la relació a l'efecte elaborada pel tribunal.
  
DISPOSICIÓ ADDICIONAL
  
Amb caràcter excepcional, es convoquen les proves que es realitzaran el 1999 amb un termini de presentació de sol·licituds de 10 dies a comptar des del següent a la publicació d'aquesta ordre. Per resolució de la Direcció General de Transports s'establirà la data, el lloc i l'hora i el tribunal per a la realització de l'examen. Per a aquestes proves només es realitzarà examen global per a la modalitat de transport per carretera i per a la modalitat de transport per ferrocarril.
  
DISPOSICIONS FINALS
  
Primera
  
Es faculta la Direcció General de Transports per a l'execució, interpretació, desplegament i aplicació de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 28 d'octubre de 1999
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN